**Eoni**

Smrť si ma takmer vzala pred mnohými nocami. Narodila som sa do zvláštneho sveta, ktorý mi dnes príde ako vzdialený sen a nie ako skutočnosť, ktorú som prežila. V škole nás učili o prekrásnej planéte Micri prekypujúcej životom s nádhernou nočnou oblohou. O našom domove.

Nezažila som „nočnú oblohu“. Nikdy som nevidela hviezdu inú ako Eoni, čo nikdy nezašla za obzor, nikdy neprestala žiariť a jej spaľujúce svetlo nikdy nedovolilo tme vesmíru nad nami odhaliť svoje krásy. Večný deň nastal, keď pred rokmi nadchádzajúcimi môjmu narodeniu Micri zastala a už sa nepohla. Odrazu sa naša planéta prestala otáčať okolo svojej osi, aj okolo Eoni. Zostala zaseknutá na mieste, pomaly sa približujúc k svojej hviezde. Večný deň sa stal míľnikom v našej histórií, pretože tak ako jedna polovica planéty čelila svetlu Eoni, druhá polovica zahynula v tme. Zo strachu z mŕtvolného ticha z druhej strany Vláda prestala posielať pátracie tímy na hľadanie preživších a nádej, že sa niekto vráti, zomrela s tmavou polovicou Micri. Odvtedy existovala len večne svetlá strana.

Bolo to dávno, obyvateľstvo sa adaptovalo, zmýšľaním, i telom. Narodila som sa do horúceho sveta bez noci, kde naša koža slúžila ako štíť voči teplu, naše oči sčerneli a vlasy prestali byť potrebné. Nepotrebovali sme sa zohriať, avšak parochne slúžili ako ochrana pred Eoni. Technologicky sme napredovali a prišli sme na spôsob obživy aj v ťažkých prírodných podmienkach. Samozrejme, že život nebol jednoduchý, no syntetická voda a obživa vypestovaná v piesočnej suchej pôde nám na určitý čas stačili.

Vláda vedela, že takto život dlho nevydrží, a preto od Večného dňa spolu s vývojom udržateľných zdrojov začala vyvíjať spôsoby, ako odísť za hranice horizontu a nájsť lepší domov pre všetkých. Vodca nám predstavil únikové moduly, postavili ich dostatok na každé letisko svetlej polovice, aby sa každý dostal do bezpečia v prípade katastrofy. Mysleli sme si, že nič také nám nehrozí. Mysleli sme si, že náš život sa nikdy nezmení. A ako veľmi sme sa mýlili.

Keďže Eoni nikdy nezašla, generácie obyvateľstva sa naučili žiť s pár hodinami spánku. Prebrala som sa z bezsenného driemania v tmavej miestnosti nášho obydlia pod povrchom. Väčšina domovov existovala pod horúcou vrstvou piesku. Ma už bola hore a kontrolovala zásoby obživy a vody na celý mesiac.

„Darla, pozbieraj úrodu, nech ju zarátam,“ povedala mi, keď ma uvidela vyjsť z tmavej izby. Obytný priestor bol osvetlený umelými studenými lampami napojenými na centrálny mozog planéty. Pozbierala som drobné plody z polosuchých rastliniek.

Dozretú úrodu som položila na váhu na stole. Ma pripísala množstvo a hmotnosť do tabuľky a zvraštila obočie: „Máme málo vody. Choď, prosím, zobrať na Veliteľstvo.“

„Áno, Ma.“

Ma chodila veľmi ťažko. Mala úraz, keď som bola ešte veľmi malá. Uštipol ju škorpión skrytý pod pieskom a paralyzoval jej dolné končatiny, no moderná medicína jej ich opäť dala do pohybu, aj keď už nedokáže chodiť tak ako pred tým. Pomáham jej, ako sa len dá, keďže Pa pracuje pre Vládu a nie je vôbec doma.

Vzala som si nádoby na vodu a vyšla som na povrch svojej rodnej planéty. Micri sa zmenila na nekonečnú púšť pokrytú horami piesku a prachu. Mestá boli ohradené nepriestrelnými stenami chrániacimi nás pred púštnymi búrkami a vetrami. Chodníky aj tak zahaľoval prach a piesok, ktorého sme sa nevedeli zbaviť. Kupola nad mestom zabraňovala silnému horúcemu vetru preniknúť za steny a udržiavala teplotu o pár stupňov nižšiu ako v púšti. Taktiež umožňovala stromom prekvitať a vyrásť aspoň do výšky dieťaťa. Nikdy som nevidela vyšší strom.

Bolo náročné udržať rastliny pri živote, keď sa Micri prestala točiť. Mnoho druhov vyschlo a navždy zmizlo. Rovnako aj zvieratá. Okrem niektorých púštnych druhov to takmer žiadny neprežil. Bez vody totiž nie sme ničím. Preto nám Vláda poskytuje každodenné dávky pitnej vody vygenerovanej v laboratóriach.

Prešla som okolo podobných podzemných vchodov do susedných obydlí, po chodníku k vládnym budovám v centre mesta. Veliteľstvo výživy bola najväčšia budova v meste, väčšia ako Vládna radnica. Každý deň sa na Veliteľstve stretli stovky obyvateľov a čakali na svoj prídel vody alebo obživy, potrieb do domácností alebo o lieky. Dočkať sa svojho prídelu trvalo niekedy aj celú večnosť.

Postavila som sa do radu na prídel vody a rátala som dlhé minúty každého nádychu a výdychu teplého vzduchu. Každý deň takmer to isté. Raz voda, raz obživa, raz lieky pre Ma, raz hnojivo pre rastliny. Dlhé hodiny státia v zástupe, ktorý svojou rýchlosťou pripomínal dávno vyhynuté korytnačky. Čas už aj tak neexistoval. Istý čas po zastaní planéty obyvatelia ešte používali hodiny, no keď postupne prestali fungovať, nikto sa neunúval ich znovu spojazdniť. Čas sa stratil z mysle všetkých obyčajných, čo mohli počítať tak nádychy svojich blízkych.

Keď sa to stalo, stála som už vo vnútri mohutnej budovy bez okien. Nohy ma už začali bolieť od dlhého státia v rade, keď sme začuli hrozivý zvuk alarmu. Ohlušujúca zvuková vlna z vonku nás všetkých hodila na kolená. Keby má budova okná, všetky by ich vyrazilo a sklo by nás zabilo. Alarm stále hučal zo všetkých strán a zmätený ľud sa snažil prísť na to, čo sa stalo. Otupená som sa pozviechala a vytackala som sa z budovy na ulicu. Do tváre ma udrelo spaľujúce teplo, akoby kupola vpustila dnu horúci púštny vietor. Svetlo dňa bolo akési prifarbené, namiesto žltých odleskov všetko pôsobilo oranžovo. Obyvatelia kričali a nevedeli, čo sa stalo, zopár z nich ukazovalo na oblohu.

Zalial ma studený pot. Kupola praskla, dnu do mesta prúdil piesok a teplota rapídne stúpla. Kus rozbitej kupoly zavalil pár budov a ublížil stovkám obyvateľov. Všade bol krik. V tom alarm stíchol a mestom sa ozvalo hlásenie. Všetkých utíšil hlas Vodcu.

„Toto je oficiálne Vládne hlásenie,“ ozvalo sa ulicami. Všetci natŕčali uši, stŕpnutí strachom: „Práve v tejto chvíli sme zaznamenali nečakanú expanziu našej domovskej hviezdy Eoni, ktorá zapríčinila hviezdnu erupciu. Tá zasiahla Svetlú stranu a poškodila kupoly všetkých civilných miest.“

Katastrofa globálneho charakteru. Koniec sveta, alebo apokalypsa. Ak sa Eoni začala zväčšovať, nádej na život zhasla. Micri pohltí rozpínajúca sa hviezda, až kým samotná nevybuchne. Nehybnú planétu stihne predurčený koniec.

V panike som sa rozbehla po zaprášených chodníkoch. V ušiach mi stále hučal hlas Vodcu: „Týmto vyzývame obyvateľov k povinnej evakuácii obydlí. Všetci nech sa dostavia na najbližšie letiská, kde vám úrady poskytnú záchranné moduly pre únik.“ Vdychovala som rozvírený ťažký teplý piesok, takmer nič som nevidela. Strach vo mne vystúpil rýchlejšie ako vietor šľahajúci do stromov v mojom okolí.

Keď som dobehla domov, Ma chaoticky balila veci. Z očí jej tiekli slzy, triasla sa po celom tele. Silno ma objala a trasľavým hlasom mi šepla: „Dieťa moje, toto je koniec.“ Vzápätí povrchom otriasla ďalšia rana, oveľa silnejšia, ako tá predtým. Micri zasiahla ďalšia erupcia. Pomohla som Ma zobrať vodu a obživu a opatrne sme vyšli na povrch. Nemali sme ako kontaktovať Pa, druhá erupcia vyradila z centrálneho mozgu všetky komunikačné zariadenia. Zostalo nám len dúfať, že je nažive a že sa aj on dostaví na letisko. Vzali sme si dýchacie masky proti piesku a okuliare.

Svet zahalila tma. Vietor rozvíril piesky a prach a zakryl celú oblohu, bez prieniku svetla z Eoni. Nikdy som tmu mimo obytných priestorov nezažila. Bolo to desivé a skľučujúce. Ma sa pohybovala pomaly, no zato naliehavo. Pridali sme sa k skupine vystrašených susedov a spoločne sme sa ponáhľali k letisku na okraji kupoly. Okolie posievali kusy rozbitej kupoly a budov, vietor nám do tváre fúkal piesok a niesol nárek a výkriky zdesenia a beznádeje. Mnoho obyvateľov prišlo o svojich blízkych. Plač mykal aj mojou Ma a viacerými susedmi z našej skupiny.

Centrum podliehalo čoraz väčšiemu chaosu. Okuliare nám pomáhali orientovať sa v hustej piesočnej búrke a temnote, no tiež nám umožňovali vidieť všetku spúšť a mŕtvych. Všimla som si známych, ktorí zachraňovali čo sa dalo a pomedzi nich som zbadala osobu, ktorá nezapadala do davu. Nebol to príslušník Vlády, ani pomocník, nebol to nik nášho vzhľadu. Jeho pokožka nebola tmavá, ako naša, jeho telo nebolo nahé, bol odetý v kusoch látky, hlavu mu pokrývali vlasy. Bledú tvár mu ochraňovali okuliare a maska podobné našim. Pobehoval pomedzi ľud, ale neškodil, nepustošil. Vyzeralo to, že sa snaží pomôcť svojmu okoliu.

Zvedavosť premohla môj strach a odpojila som sa od svojej skupinky. Ma po mne vystrašene kričala, no ja som utekala za neznámym mimomicrinčanom. Všimol si ma, ako jediná som totiž panicky nekričala a ani som sa mu nevyhýbala. Zblízka vyzeral ešte podivnejšie, držal zvláštne zariadenie podobné zbrani. Jeho oči spoza ochranných okuliarov žiarili ako Eoni.

„Čo si zač?“ spýtala som sa hneď, ako som k nemu prikročila. Spoza masky mi odpovedal mechanický hlas: „Nie je čas na otázky, dostanem ťa do bezpečia.“ Namieril na mňa zbraňou. Vtedy som sa zľakla a začala som od neho utekať. Nanešťastie sa za mnou rozbehol. Kľučkovala som medzi troskami a mŕtvymi telami, bežala som do polorozpadnutej budovy v nádeji, že ma nenájde. Bol však rýchly a dobehol ma, len čo som vybehla na poschodie.

Zahnal ma do kúta. Zúfalo som krútila hlavou a plačlivo som prosila, nech to nerobí. Nech ma nezabije. Neznámy zastal a zložil si masku: „Zabiť ťa? Prečo by som to robil?“ Jeho hlas už nebol mechanický, bol prívetivý a pokojný: „Tvoja časť planéty to pomaly robila aj bezo mňa.“ Nechápala som, čo to hovorí.

„Moja časť planéty?“ vyjachtala som zo seba, „Kto si? Čo si zač? Čo to máš? Hovor!“ Neznámy si vyčerpane povzdychol, žiariacimi očami sa mi zahľadel hlboko dovnútra: „Som Ascan a pochádzam z tmavej strany Micri.“ Tmavá strana Micri? Čo je to za blbosť?

„Na tmavej strane Micri nikto nežije,“ odpovedala som. Ascan sa sucho zasmial. Z dolného poschodia svišťal vietor a donášal k nám nárek. Zvieralo mi vnútornosti z bezmocných škrekov, ktoré postupne utíchali. Ascan pokračoval: „Vy svetlí si myslíte, že ste nadradení a múdri. Že vaša ‚dokonalá‘ Vláda vám chce len to najlepšie. Výskumné jednotky poslané na tmavú stranu na počiatku Večnej noci nezašli od Svetelnej hranice ďalej, lebo si nevideli ani na kraj nosa. Radšej vám povedali, že nikto neprežil a zavreli celú hranicu.“ Ticho som ho pozorovala.

„Tak ako ste sa vy adaptovali na spaľujúce teplo, my sme sa adaptovali na chlad a tmu s tým, že sme sa nemuseli babrať s vyvíjaním umelej vody a potravín, aj keď vývin UV svetla bol náročný. Aj tak sme všetku energiu a čas sme investovali do vývinu únikových plánov, pretože planéta, ktorá sa nehýbe, neprežije.“

„Naša Vláda robila čo mohla, aby pripravila dostatok modulov pre všetkých,“ ohradila som sa, „po generácie vedeli, že tento okamih nastane.“ Ascan sa opäť zasmial: „A ty im veríš, že únikové moduly sú najlepší spôsob záchrany? Povedali vám aspoň, kam vás tie moduly zavezú?“

Narastal vo mne hnev: „Samozrejme, že áno. Na umelú stanicu vytvorenú pre život, ktorá je prispôsobená ceste vesmírom. Dočasný domov, kým nenájdeme vhodnú planétu.“

„Premyslené. Život na umelej stanici musí byť hodnotnejší ako ten, čo ste žili do teraz, myši zahrabané pod pieskom.“

„Neviem, čo sú myši, ale neodpovedal si mi na zvyšné otázky. Čo je tá vec, čo držíš? Čo s tým chceš robiť?“ naliehala som. Dúfam, že Ma už aspoň dorazila na letisko a stretla Pa. Nech sa zachránia aspoň oni.

Ascan sa zahľadel na zbraň: „Prenosný portál,“ potriasol zbraňou, „slúži na vytvorenie prechodu medzi vesmírmi. Som tu preto, aby som pomohol všetkým, zachránil čo najviac obyvateľov. Pomocou tohto premiestňujem ľud do vesmírov a realít, ktorým nehrozí skaza.“ Znova presunul pohľad na mňa: „Vyslali ma sem so záchrannými jednotkami, pretože dobre vieme, že trištvrte obyvateľov svetlej strany sa nezachráni.“

„To nemáš ako vedieť. Všetci preživší sú na ceste na letiská k...“ posmešne ma prerušil, „k modulom, áno, jasné. To je ten problém. Nie je dosť modulov pre státisíce obyvateľov. Vláda vám nasľubovala hory-doly, no ver mi, moduly na bezpečné prežitie cesty už využili jej predstavitelia na vlastnú záchranu.“

Nerozumela som niektorým slovám, ktoré povedal. Tiež som mu neverila. Vláda by také niečo nikdy neurobila. „Potrebujem sa dostať na letisko, za mojimi Ma a Pa. Keď si už ten záchranca, chcem aby si nás zachránil všetkých.“ Ascan mykol plecami: „Nie je problém. Nakoniec mi aj tak uveríš.“

Nasadila som si masku a opatrne sme vyšli von z budovy. Náreky ustali. Mŕtvolné ticho ma znechucovalo viac ako hocijaký plač. Rozbúrený vietor bol čoraz silnejší a zarýval mi do nahej kože drobné čiastočky piesku a skla. Ascan mi ponúkol kus látky z jeho odevu. Bol to tuhý materiál, odrážal od seba piesok. S nevôľou som odev prijala. Čo ma ešte viac nahnevalo bol fakt, že mi pomohol od bolestivých úlomkov letiacich vzduchom. Nechcela som aby mal pravdu. Nechcela som vedieť, v čom má ešte pravdu. Centrum bolo prázdne, po obyvateľoch zostali len miznúce stopy v prachu a nespočetné množstvo mŕtvych, ktorí nemali možnosť uniknúť.

Ascan mlčal. Nasledoval ma cez vyprahnutú potemnelú krajinu. Trosky budov zapadali pieskom za nami, blížili sme sa k letisku. Už z diaľky sme videli dav vydesených obyvateľov tlačiacich sa dopredu. Pomedzi nich sa mihali osoby podobné Ascanovi, no ľud od nich skôr cúval v strachu o vlastný život.

Pretisla som sa dopredu v nádeji, že nájdem svoju rodinu, alebo, že sa aspoň dozviem, či už bezpečne opustili atmosféru. Vládni pracovníci sa snažili upokojiť situáciu a zmierniť chaos ovládajúci mysle ľudu. Medzi nimi som uvidela môjho Pa, predrala som sa teda za ním. Všade navôkol som počula hlasnú vravu a krik.

„Darla! Si živá! Utekaj za Ma, strachuje sa pri moduloch,“ vychrlil na mňa ustráchane.

„Poď so mnou, neodletíme bez teba,“ naliehala som. Pa ma nežne chytil za rameno: „Musím pomôcť obyvateľom upokojiť sa a nájsť svoje rodiny. Hneď prídem za vami.“ Tak som s ťažkým srdcom prešla do hangáru. Ascan sa stratil v ohlušujúcom dave.

Hangár bol poloprázdny. Zložila som si masku s okuliarmi a pomedzi vzlykajúcich okoloidúcich som hľadala Ma. Stála pri vysokých chodbách, čo viedli do miestnosti s modulmi. Tuho ma objala a pritom srdcervúco plakala. Snažila sa mi niečo povedať, no nerozumela som jej vzlykom.

„Poď Ma, poď k modulom. Pa za nami hneď príde,“ utešovala som ju trasľavo a viedla som ju chodbou. Ma nesúhlasne krútila hlavou: „Nie Darla, žiadne moduly nie sú! Nie sú! Všetky sú rozbité a nefunkčné!“ zakričala.

Do hangáru sa vrútil splašený dav. Vonku opäť udrela erupcia a obyvatelia spolu s vládnymi pracovníkmi chaoticky bežali k chodbám. Pa nás dobehol a ťahal nás do srdca budovy. Môj najhorší strach sa vtedy stal skutočnosťou.

Rozľahlá miestnosť síce obsahovala záchranné moduly, no väčšina z nich nesvietila, nedali sa zapnúť, chýbali im súčiastky alebo boli odpojené od centrály. Zúfalý ľud sa ich snažil spojazdniť, no všetky pokusy boli márne. Moduly boli vyrobené z lacného, hrdzavého a pokriveného materiálu. Ascan mal pravdu. Posledná nádej na prežitie zhasla. Ma sa zrútila, Pa omietal pochopiť, že Vláda nám klamala a nechala nás na pospas osudu. Budovou otriasla silná erupcia, moduly sa rozpadli a kusy stropu sa prepadli dnu. Opäť zomrelo množstvo obyvateľov, v beznádeji a strachu. Toto bol náš koniec.

Cez prašnú atmosféru dnu prenikali červené lúče Eoni. Rozlúčka s doterajším životom. Z hrude sa mi vydral výkrik, ako reakcia na zradu a potvrdenie Ascanových slov. Teraz by som s radosťou uvítala jeho portálovú zbraň, aby mi uľavila od pocitu prázdnoty. Pozrela som sa na Ma plačúcu na zaprášenej dlážke, na Pa, ktorý sa ju snažil utíšiť a sám plakal ako malé dieťa. Pozrela som sa na dav, ako sa v panike lúči so životom, pozrela som sa na Ascana. Na Ascana a jeho druh, osoby v rovnakých odevoch s rovnakými okuliarmi a zbraňami. Kľučkovali pomedzi dopadajúce lúče Eoni.

Ascan sa pretlačil ku mne a k mojej rodine: „Nie je čas na otázky, ale viem vám pomôcť. Verte mi a poďte so mnou.“ Ma a Pa zúfalo hľadeli na Ascanov mimomicrijský vzhľad a pohľady im padli na zbraň v jeho ruke. Vedela som, čo si myslia: „Verte mu prosím, vie, ako nás zachrániť.“

„Ty ho poznáš?“ skríkol Pa. „Aj tak na tom nezáleží. Smrť ohňom, alebo zbraňou. Urob, čo musíš, cudzinec!“ Ascan na mňa letmo pozrel a vystrelil. Podobne spravili jeho spolupracovníci po celom hangáre. Objavil sa predo mnou akýsi žiariaci priechod. Akoby Ascan otvoril prázdny priestor, prerezal ho skrz na skrz. Naliehavo mi podal ruku, a tak som rýchlo schmatla za ruku Pa, ktorý zvieral Ma a podala som ruku Ascanovi. Všetci sme vstúpili do priechodu.

Telom mi prebehlo nepríjemné iskrenie. Nevnímala som nič, len Ascanovu ruku. A zrazu iskrenie prestalo, na koži som pocítila príjemný chladný vánok. Otvorila som oči, ale nevidela som nič. Obklopovala ma tma, hustá čierna tma. Rýchlo som pustila Ascana a Pa a nasadila som si okuliare. Pred očami sa mi zjavila Micri, ale v úplne inej podobe, ako v tej, v ktorej som ju poznala a opustila. Pod nohami som cítila jemný, mäkký, vlhký koberec. Nejaká dávno vyhynutá rastlina, ktorá sa rozprestierala kam som len dovidela. Žiadne zaprášené pieskové chodníky. Čistým vzduchom, čo ma nebodal do pľúc každým nádychom, znel jemný šuchot listov z vysokých stromov. Stromov vyšších ako ja. V diaľke žiarili svetlá obydlí.

Ma a Pa hľadeli na prekrásnu scenériu s rovnakým úžasom. To najlepšie som však ešte nevidela. Ascan mi jemne podoprel hlavu svojou bledou rukou a naklonil ju hore. Pred očami som konečne uvidela nočnú oblohu. Miliardy nádherných hviezd roztrúsených po temnote vesmíru. Oproti Eoni boli tieto hviezdy drobné ako zrnká piesku. Niektoré jagali jasnejšie ako ostatné, niektoré boli bližšie, niektoré ďalej.

Z úžasu ma vytrhol Ascanov pokojný hlas: „Musím sa vrátiť a zachrániť ostatných.“ Ma a Pa zo seba vydali len priškrtené poďakovanie, mne sa však hrnuli do očí slzy. Zaujímala ma len jediná vec: „Uvidím ťa ešte niekedy?“

Ascan sa na mňa pred portálom otočil. Zložil si ochranné okuliare a po prvý raz som uvidela jeho celú tvár, aj s nádhernými očami ako hviezdy na nočnej oblohe. Zľahka sa pousmial: „ Ako sa voláš?“ Roztrasene som sa nadýchla: „Darla.“

„Do skorého videnia, Darla,“ povedal a zmizol v portále, ktorý sa za ním ihneď zatvoril.

Od vtedy som ho už nevidela. S rodinou sme prišli do mesta, kde nám dali oblečenie a obydlie. Oblečenie, smiešne slovo. Táto Micri si vyžaduje oblečenie, pretože teploty tu nedosahujú extrémy ako Micri z vesmíru, z ktorého som prišla. Na tejto Micri majú obyvatelia vlasy, nosia odevy, ich pokožka je relatívne bledá. Prijali nás aj napriek našim odlišnostiam, začlenili nás do svojej funkčnej spoločnosti. Nikdy sme sa nemali lepšie, život nikdy nebol pohodlnejší. Každú noc hľadím hodiny a hodiny na nočnú oblohu. Neviem sa vynadívať. Mala som možnosť vidieť druhy živočíchov a rastlín, o ktorých som v škole čítala a ich krásu som si len domýšľala. Každý deň mám možnosť sledovať Eoni, ako prináša nový deň a nový nádych. Každý deň dýcham čistý vzduch, pijem čistú prírodnú vodu. Každý deň ľutujem, že som Ascanovi nepoďakovala za záchranu. A každý deň dúfam, že ho uvidím v dave, na ulici, alebo v tme noci.

Dúfam, že uvidím jeho hviezdne oči, aby som mu zo srdca mohla povedať: „Ďakujem. Ďakujem za to, že si mi ukázal, aký úžasný môže byť život.“